กระทรวงสาธารณสุข ซาบซึ้งในพระมหากรุณาธิคุณ พระบาทสมเด็จพระเจ้าอยู่หัว รับสนองพระราชประสงค์จัดซื้อเครื่องมือแพทย์แก่โรงพยาบาล 11 แห่งในสังกัดที่ได้รับพระราชทานเงิน โดยให้แล้วเสร็จภายใน 90 วัน
ศ.เกียรติคุณ นพ.ปิยะสกล สกลสัตยาทร รัฐมนตรีว่าการกระทรวงสาธารณสุข กล่าวว่าถือเป็นพระมหากรุณาธิคุณอย่างล้นเหลือที่พระบาทสมเด็จพระเจ้าอยู่หัว ทรงพระกรุณาโปรดเกล้าโปรดกระหม่อมพระราชทานเงินทั้งหมดที่ประชาชนได้ร่วมทูลเกล้าทูลกระหม่อมถวายในการร่วมบำเพ็ญพระราชกุศล เนื่องในงานพระราชพิธีพระบรมศพ พระบาทสมเด็จพระบรมชนกาธิเบศรมหาภูมิพล อดุลยเดชมหาราช บรมนาถบพิตร และรายได้ส่วนหนึ่งจากการจัดงานอุ่นไอรัก คลายความหนาว สายน้ำแห่งรัตนโกสินทร์ เพื่อใช้ในการจัดซื้อเครื่องมือ และอุปกรณ์ทางการแพทย์ แก่โรงพยาบาล 27 แห่ง ซึ่งในจำนวนนี้ 11 แห่ง เป็นโรงพยาบาลในสังกัดกระทรวงสาธารณสุข รวมเป็นเงินที่ได้รับพระราชทานในครั้งนี้ 631 ล้านบาท ซึ่งจากนี้การใช้จ่ายเพื่อการจัดซื้ออุปกรณ์ทางการแพทย์จะเร่งดำเนินการโดยเน้นในส่วนที่ขาดแคลนและเป็นไปตามความต้องการของโรงพยาบาลแต่ละแห่งที่จะตอบสนองความต้องการรับบริการของประชาชนในพื้นที่เพื่อให้เกิดประโยชน์สูงสุดแก่ประชาชนโดยเฉพาะผู้ยากไร้ตามพระราชประสงค์ของพระบาทสมเด็จพระเจ้าอยู่หัว ที่ทรงห่วงใยสุขภาพละความเป็นอยู่ของประชาชนกลุ่มนี้เป็นพิเศษ โดยจะตั้งคณะกรรมการจัดซื้อ และถวายรายงานความคืบหน้า เป็นระยะ        ด้าน นพ.สุขุม กาญจนพิมาย ปลัดกระทรวงสาธารณสุข กล่าวว่า กระทรวงสาธารณสุข ต่างซาบซึ้งในพระมหากรุณาธิคุณของพระบาทสมเด็จพระเจ้าอยู่หัว ในครั้งนี้ โดยจะนำเงินพระราชทานที่ได้รับนี้ไปจัดซื้อคุรุภัณฑ์ ทางการแพทย์ที่ทันสมัย อาทิ เครื่องตรวจมะเร็งเต้านม เครื่องช่วยหายใจ เครื่องเอ็กซเรย์คอมพิวเตอร์ เครื่องดมยา เครื่องสวนหัวใจ เครื่องผ่าตัด และเทคโนโลยีชั้นสูงเกี่ยวกับการตรวจหัวใจด้วยคลื่นเสียง         นอกจากนี้ยังมีอุปกรณ์เฉพาะสำหรับสถาบันสุขภาพเด็กแห่งชาติมหาราชินี ที่จะทำการจัดซื้อกล้องผ่าตัดสมอง เครื่องเอ็กซ์เรย์กระดูกสำหรับเด็ก และเครื่องพาสเจอร์ไรซ์นมแม่ เครื่องแรกในโรงพยาบาลสังกัดกระทรวงสาธารณสุข จะนำมาใช้ในธนาคารนมแม่ ซึ่งคาดว่าจะมีการจัดซื้อทั้งหมดแล้วเสร็จภายใน 90 วัน